Mogens Nørgård Pedersen (KD), 2004-01-27:
Statsministeren nævnte i sin nytårstale, at børnefamilier har meget travlt og skal have familieliv og arbejdsliv til at gå op i en højere enhed.
Statsministeren nævnte, at det stiller krav om, at vi indretter arbejdslivet mere fleksibelt i fremtiden; i nogle perioder skal det ifølge statsministeren være muligt at arbejde lidt mindre og bruge kræfterne på familie og børn, og i andre perioder skal vi kunne arbejde mere.
Kristendemokraterne er meget enige i den betragtning.
Mange børnefamilier har svært ved at få familieliv og arbejdsliv til at hænge sammen; når barselorloven er brugt, er forældrenes mulighed for at holde fri og være sammen med deres børn begrænset.
Det vil vi gerne have rettet op på med det her forslag.
Efter vores forslag får hver forælder tildelt en tidskonto ved barnets fødsel.
Tidskontoen svarer til arbejdstiden for en fuldtidsbeskæftiget.
Tidskontoen kan bruges til at gå på orlov på fuld tid eller på deltid eller til at holde fri ved barnets sygdom.
Når der skal trækkes timer ud af tidskontoen, skal det aftales med arbejdsgiveren, og kompensationen vil være 60 pct. af den maksimale dagpengesats.
Det betyder, at lønmodtageren ikke altid kan forvente at få bevilget fri til at være sammen med sine børn, men mange arbejdsgivere vil givetvis være villige til at give lønmodtageren fri, hvis det passer ind i virksomhedens forhold.
Der er endvidere mulighed for at bruge tidskontoen, indtil barnet er fyldt 9 år.
Man kan sagtens diskutere, om 60 pct. af dagpengebeløbet er tilstrækkeligt, men vi har valgt at fremlægge en mindre dyr model, som vi vurderer har bedre mulighed for at blive vedtaget.
Vi ved, at mange børnefamilier er stressede og har behov for et pusterum i tilværelsen.
Vi mener, at forslaget om en tidskonto kan være med til at give familierne det pusterum.
Det vil give forældrene mere energi og inspiration, når de kommer tilbage på arbejdspladsen.
Det vil endvidere være muligt for børnene at være mere sammen med deres forældre.
Især når børnene er små, har de behov for en tæt voksenkontakt, og vi mener faktisk, at forældrene er de bedste til at løse den opgave.
Det er derfor også dejligt at høre, at vi her i dag i debatten har oplevet, at der er så mange, der tænker på børnene, børnenes tilstand, børnenes nærhed med deres forældre; det er et godt initiativ, blev der sagt fra flere ordføreres side.
Det glæder os naturligvis, at der også var meget positive tilkendegivelser, også selv om der jo var nogle partier, som måtte glide af på forslaget, da de har indgået en finanslovaftale, hvor man ikke kan øge udgifterne.
Men vi er villige til at tænke også på fremtiden.
Vi glæder os over, af SF og Enhedslisten i særlig grad er positive, og at De Radikale også har givet positive meldinger på vores forslag.
Når man ser sådan totalt på de meldinger, som er kommet
her i dag, virker det, som om alle gerne vil gøre noget for børnene, alle vil gerne tænke på børnene.
Men det nytter ikke, at vi sammen med statsministeren kun tænker på børnene, der må aktiv handling til.
Det er derfor, vi har fremsat det her forslag, for at give nogle konkrete bud på, hvordan vi kunne forestille os at den fleksibilitet i børnefamilierne skulle udmøntes.
Vi er naturligvis villige til at forhandle og ændre og også få inspiration og gode ideer fra de partier, som er positivt indstillet over for forslaget.
Jeg kom til at tænke på en god ven, som jeg mødte, da jeg i sin tid skulle til at være medlem af Folketinget, og
som sagde til mig: Politikere tænker på næste valg, statsmænd tænker på næste generation.
Jeg vil ikke sige, at jeg er nogen statsmand, men jeg må bare konstatere, at vi i dette Ting godt kunne trænge til, i hvert fald hvis det udsagn er rigtigt, at der var nogle flere statsmænd, som tænkte på næste generation, i stedet for at man kun tænker på næste valg.